ΓΡΑΠΤΗ ΕΡΩΤΗΣΗ E-1427/97 υποβολή: Ernesto Caccavale (UPE) προς την Επιτροπή (23 Απριλίου 1997)

Θέμα: Το αεροδρόμιο Capodichino της Νεαπόλεως: Παραβίαση των κοινοτικών κανονιστικών ρυθμίσεων σχετικά με τη σύναψη συμβάσεων για την ανάθεση έργου

Πρόσφατες δημοσιεύσεις στον τύπο αποκάλυψαν ότι η διαχείριση του διεθνούς αεροδρομίου Capodichino της Νεαπόλεως πρόκειται να ανατεθεί στην British Airport Authority βάσει συμβάσεως η σύναψη της οποίας ήταν προϊόν ιδιωτικής διαπραγμάτευσης μεταξύ του Δημάρχου Νεαπόλεως και του Προέδρου της Επαρχίας Νεαπόλεως, αφενός, και της ίδιας της ΒΑΑ, αφετέρου.

Εάν αποδεκτεί ότι έτσι έχουν τα πράγματα, η σύμβαση θα πρέπει να θεωρηθεί άκυρη δεδομένου ότι η σύναψή της έγινε κατά παράβαση τόσο των κοινοτικών κανονιστικών ρυθμίσεων περί συμβάσεων για την εκτέλεση δημόσιας υπηρεσίας, όσο και των διεθνών διατάξεων, περιλαμβανομένων των κανόνων της ΓΣΔΕ, που, σύμφωνα με τις βασικές αρχές διαφάνειας που διατυπώνονται στις Συνθήκες προβλέπουν:

- την υποχρεωτική προκήρυξη διεθνούς διαγωνισμού για την υποβολή προσφορών 7

- την υποχρεωτική δημοσίευση τέτοιων διαγωνισμών στην Επίσημη Εφημερίδα των Ευρωπαϊκών Κοινοτήτων (σειρά «S») 7

- τη θέσπιση αυστηρών κριτηρίων για τις προσχωρήσεις υποβολής προσφορών που πραγματοποιούνται με τη μέθοδο της ιδιωτικής διαπραγμάτευσης.

Προτίθεται η Επιτροπή να διερευνήσει τη συμπεριφορά των αρχών της πόλεως και της Επαρχίας Νεαπόλεως ώστε να εξακριβώσει εάν διαπράχθηκαν παρανομίες;

Προτίθεται η Επιτροπή να καταγγείλει, στο πλαίσιο της ΓΣΔΕ, τη συμπεριφορά αυτή;

Απάντηση του κ. Μ. Monti εξ ονόματος της Επιτροπής (11 Ιουνίου 1997)

Το Αξιότιμο Μέλος δεν διευκρινίζει εάν η σύμβαση διαχείρισης του διεθνούς αεροδρομίου Capodichino με την British Airoport Authority (BAA) λαμβάνει τη μορφή σύμβασης εκχώρησης υπηρεσιών π.χ. μιας σύμβασης για την οποία τουλάχιστον μέρος της αμοιβής της BAA συνίσταται στο δικαίωμα εκμετάλλευσης του αεροδρομίου με δικό της οικονομικό κίνδυνο, όπως για παράδειγμα με τη λειτουργία καταστημάτων ή την πώληση του δικαιώματος λειτουργίας καταστημάτων ή «συνήθους» σύμβασης παροχής υπηρεσιών, για την οποία η ΒΑΑ θα λάβει πλήρη αμοιβή από την αναθέτουσα αρχή για τις παρασχεθείσες υπηρεσίες.

Πάντως, υπάρχουν επαρκείς πληροφορίες για να εξαχθεί το συμπέρασμα ότι η απουσία δημοσιεύσεως προκηρύξεως διαγωνισμού στο συμπλήρωμα της Επίσημης Εφημερίδας δεν παραβιάζει τις οδηγίες περί συμβάσεων για την εκτέλεση δημόσιας υπηρεσίας.

Πράγματι, εάν η εν λόγω σύμβαση λαμβάνει τη μορφή σύμβασης εκχώρησης υπηρεσίας, τότε δεν εμπίπτει στο πεδίο εφαρμογής είτε της οδηγίας του Συμβουλίου 92/50/ΕΟΚ της 18ης Ιουνίου 1992 για τον συντονισμό των διαδικασιών σύναψης δημόσιων συμβάσεων υπηρεσιών ((ΕΕ L 209 της 24.7.1992. )) ή της οδηγίας του Συμβουλίου 93/38/ΕΟΚ της 14ης Ιουνίου 1993 περί συντονισμού των διαδικασιών σύναψης συμβάσεων στους τομείς του ύδατος, της ενέργειας, των μεταφορών και των τηλεπικοινωνιών ((ΕΕ L 199 της 9.8.1993. )).

Εάν, από τη μία πλευρά, η σύμβαση λαμβάνει μορφή «συνήθους» σύμβασης παροχής υπηρεσιών, τότε εμπίπτει στην κατηγορία 20 («βοηθητικές και επικουρικές υπηρεσίες μεταφορών», ειδικότερα CPC αριθ. 7461 «υπηρεσίες λειτουργίας αεροδρομίου») στο παράρτημα ΙΒ της οδηγίας 92/50/ΕΟΚ ή το παράρτημα ΧVI Β της οδηγίας 93/38/ΕΟΚ. Και στις δύο περιπτώσεις αυτό συνεπάγεται ότι η εν λόγω διαδικασία υπόκειται μόνον σε δύο υποχρεώσεις, ήτοι την υποχρέωση εφαρμογής των διατάξεων για τις τεχνικές προδιαγραφές και ενημέρωση της Επιτροπής για το γεγονός ότι συνάφθηκε σύμβαση, προσθέτοντας εάν η ανακοίνωση για τη σύναψη της σύμβασης δύναται ή δεν δύναται να δημοσιευθεί. Πάντως, δεν υπάρχει οποιαδήποτε υποχρέωση δημοσίευσης της προκήρυξης διαγωνισμού ή οποιασδήποτε άλλης προκήρυξης που χρησιμοποιείται ως μέσο για πρόσκληση σε διαγωνισμό.

Το θέμα αυτό αποτελεί εσωτερική υπόθεση της Κοινότητας το οποίο μπορεί να διεκπεραιωθεί βάσει του κοινοτικού δικαίου. Κατά συνέπεια, δεν είναι απαραίτητο να εμπλακεί η παγκόσμια οργάνωση εμπορίου στην υπόθεση αυτή.